  Виталий Пронин 27-тӥ оштолэзьысен 15-тӥ инвожоозь Ижысь «Галерея» адӟытон центрлэн Пушкинской урамысь залаз ужа Удмуртиысь егит суредаськисьёслэн «Откуда руки растут» выставказы (12+). Ижкарысь Андрей Галимзяновлэн ужезОг толэзь ӵоже «Галерея» люказ Удмуртиысь 18 арескысен 35 арескозь художникъёслэсь ужъёссэс. 100-лэсь ятыр куриськонъёс пӧлысь радъясьёс бырйизы 63-зэ. Художникъёс пӧртэм ӧръёсын но жанръёсын ужало: живопись, графика, скульптура, туспуктэмъёс, перформанс, видеоарт но мукет. Радъясьёс верамъя, суредасьёс олокытысь-марысь уг пото, творчествое сюрессэ котькудӥз пӧртэм сямен мытэ. Адӟытонын саклык висъямын художникъёслэн нырысетӥ вамышъёссылы. Выставка егит суредаськисьёслы ужъёссэс учкись доры вуттыны луонлык сётэ. Ӵапак кутскись художнилы калыкен кусып радъяны, алэсьтыз учкисьсэ шедьтыны секыт луэ угось. Выставкаын егит удмурт суредаськисьёслэн ужъёссы но возьматэмын. Соос пӧлын - Чудья Женилэн но Анна Образцовалэн суредъёссы. Кыкназы ик егитъёс туала удмурт искусствоен тунсыкъяськисьёслы тодмо ини. — Выставкае «Бадьпуос» суредме лэзи, - вера Чудья Жени. - Адӟытонъёсы пейзажъёсме туж ик уг поттаськы, нош али малпай: мед калык тодоз, мон оломае но суредасько шуыса. Адӟытонэ трос егитъёс лыктӥзыАнна Образцова «Верба» суредзэ поттӥз. — Выставкае ыстэм ужъёсме азьлогес суреданы кутски вал ини, юри адӟытонлы йылпумъяй, - вера А. Образцова. - Одӥгзэ гинэ поттӥзы, малы ке шуоно огезлы рама дасяса ӧм вуэ. Соос азьвыл суредъёсылэсь висъясько. Азьло ужъёсам удмурт шӧм золгес шӧдӥське вал, удмурт символизмез мургес вал. Нош али ужъёсам этношӧмез вань ке но, соос дунне культуралы матынгес, шуыны луоз. Но азьло сямен ик, яратӥсько акварелен но пастелен ужаны. А. Образцова верамъя, егит суредаськисьёслэн огъя адӟытонъёссы Ижын кема дыр ӵоже ӧй ни вал. «Откуда руки растут» выставкае трос художникъёс пыриськемен, Ижысь туала искусстволэн турлы тусэз умой возьматэмын. Со дыре ик нимысьтыз суред ыше. Учкисьлы табыдӟа пуртыысь аслыз кельшымон суредасьсэ бырйыны секытгес ик луоз. Со сяна, выставкаез усьтонын «Галереялэн» директорез Алексей Ткаченко но Ижысь культураез азинтӥсь Александр Старков тодматӥзы «КультБаза» проектэнызы. Со юрттыны кулэ искусствоен, лулчеберетэн вырисьёслы ог-огенызы кусыпъёс радъяны, трос учкисьёслы тодмо луыны. Удмуртиысь но Ижысь искусствоез быдэс дунне мед синйылтоз, верало «КультБазаез» малпасьёс. Анастасия Шумилова Туспуктӥз Владимир Исупов  